钦定古今图书集成/方舆汇编/职方典/第1526卷 > 《象祠记》前人
## 钦定古今图书集成/方舆汇编/职方典/第1526卷 > 《象祠记》前人

灵博之山，有象祠焉，其下诸苗彝之居者，咸神而事
之。宣慰安君因诸苗彝之请，新其祠屋，而请记于予予曰：“毁之乎？其新之也？”曰：“新之。新之也，何居乎？”曰：“斯
祠之肇也，盖莫知其原。然我诸蛮彝之居是者，自我
父、我祖、愬曾高而上，皆尊奉而禋祀，举之而不敢废
也。”予曰：“胡然乎？有庳之祠，唐之人盖尝毁之。象之道”，
以为子则不孝，以为弟则傲，斥于唐而犹存于今，毁
于庳而犹盛于兹土也。胡然乎？我知之矣。君子之爱
若人也，推及于其屋之乌，而况于圣人之弟乎哉？然
则祀者为舜，非为象也。意象之死，其在《干羽既格》之
后乎？不然，古之骜桀者岂少哉？而象之祀独延于世，
我于是益有以见舜德之至，入人之深，而流泽之远
且久也。象之不仁，盖其始焉尔，又乌知其终之不见
化于舜也？《书》不云乎：“克谐以孝，烝烝乂，不格奸瞽。瞍
亦允若”，则巳化而为慈父。象犹不弟，不可以为谐。进
至于善则不至于恶，不底于奸则必入于善。信乎象
盖已化于舜矣。孟子曰：“天子使吏治其国，象不得以
有为也。”斯盖舜爱象之深而虑之详，所以扶持辅导
之者之周也。不然，周公之圣，而管、蔡不免焉。斯可以
见象之既化于舜，故能任贤使能，而安于其位，泽加
于其民，既死而人怀之也。诸侯之卿，命于天子，盖《周
官》之制，其殆仿于舜之封象欤？我于是盖有以信人
性之善，天下无不可化之人也。然则唐人之毁之也，
据象之始也，今之诸彝之奉之也，承象之终也。斯义
也，我将以表于世，使知人之不善，虽若《象》焉犹可以
改，而君子之修德，及其至也，虽若象之不仁而犹可
以化之也。